BERGEN (ABC Nyheter): Jubelen sto i taket på Folkeaksjonen Nei til mer bompenger sin valgvake i Bergen da de første resultatene kom inn klokken 21. Partiet ligger an til å få over 18 prosent oppslutning og 13 mandater i bystyret.

Det fikk FNB-medlem Øyvind Klemetsen til å innta scenen for å utbringe en skål for parti-topp Trym Aafløy.

«Å dette skal være Trymmen sin skål – hurra», sang han, men fikk ikke med seg resten av rommet. Det viser seg at partiet ikke syntes noe om stuntet.

– Trym Aafløy tok meg på ut på gangen og sa: «Du har ødelagt kvelden min fordi du har laget en skålesang». Han var veldig ovenfra og ned. Jeg fikk beskjed om at jeg har ødelagt for partiet. Det finner jeg meg ikke i, sier Klementsen til ABC Nyheter.

Reagerer på at han ikke får snakke med pressen

Han sier videre at en representant i FNBs styre kom og forsøkte å kaste ham ut. De truet med å hente vektere, ifølge Klementsen.

– Slik behandling av medlemmene går ikke. Partiet må respektere at medlemmene er engasjerte og tar en skål.

FNB-medlem Øyvind Klementsen er stor fan av partiet sitt, men setter ikke pris på måten han blir behandlet på under partiets valgvake i Bergen mandag kveld. Foto: Elisabeth Bergskaug/ABC Nyheter

Klementsen reagerer også kraftig på at deltakerne på valgvaken har fått beskjed om at de ikke skal uttale seg til pressen, dersom de selv ikke er til valg, slik Medier24 skrev tidligere mandag.

– Jeg har fått beskjed at styret om at jeg ikke kan uttale meg til pressen. Men jeg kan uttale meg til pressen fordi jeg har ytringsfrihet. Slik fungerer et demokrati. Jeg er medlem i FNB, jeg har betalt kontingent, og det vil jeg fortsette med. Men partiet må respektere demokratiet.

Rundt klokken 22.15 ble Øyvind Klemetsen kastet ut fra FNBs valgvake i Bergen foran et stort pressekorps, og han gikk til frontalangrep på partiet.

– Jeg har fått beskjed om at jeg ikke er medlem lenger. Partiet har laget sine egne eksklusjonsregler. Jeg har ikke gjort noe galt her i aften. Det står jeg ved.

Videre fikk Klementsen beskjed fra flere andre FNB-representanter om at det var nok, og han ble geleidet ut med presse og kameraer på slep.

– Er dette KGB eller FNB? Dette er et enmannsparti som styres av Trym Aafløy og det er det. Jeg angrer ikke på noenting.

– Forstyrrende



Trym Aafløy har ikke lyst til å kommentere saken.

Pressen flokker seg rundt FNBs 1. kandidat Trym Aafløy. Det er nesten flere pressefolk tilstede på partiets valgvake i Bergen enn det er tilhengere. Foto: Elisabeth Bergskaug/ABC Nyheter

– Det er folk som har jobbet hardt og ønsker å feire litt. Vi holdt på med intervjuer med pressen, så det ble litt forstyrrende. Jeg har ikke lyst til å gå noe mer inn på det. Det er en intern sak, sa Aafløy til ABC Nyheter før Klementsen ble kastet ut.

Etter at utkastelsen var et faktum, sa Aafløy følgende:

– Jeg kan ikke huske hva jeg sa til ham, men jeg sa i alle fall at vi måtte roe ned situasjonen. Jeg angrer ikke på håndteringen, men tror det er mest synd for personen selv.

Om påstanden om at FNB Bergen er et enmannsparti, svarer Aafløy.

– Vi er en av de mest demokratiske foreningene du kan tenke deg. Alt vi gjør er det en konsensus om.

Aafløy mener Klementsens alkoholinntak har skylden for oppførselen, og oppfordret pressen til å være forsiktige med å omtale hendelsen av hensyn til mannen som ble kastet ut.

ABC Nyheter ringte Klementsen etter at han hadde forlatt valgvaken. Han fortalte da at han hadde drukket fire halvlitere, og at han ikke var overstadig beruset på noen måte. Han gjentok at han står inne for alt som ble sagt og gjort på valgvaken.

– Han må følge spillereglene

Arve S. Berg står på 15. plass på listen til FNB i Bergen, og håndterer pressen under FNBs valgvake i Bergen.

– Sånn skåling og heing synes vi ikke passer seg her. Det fikk han en antydning om. Det var ikke noe mer enn det. Vi har ikke lyst til at folk står med ølglass sånn som det. Jeg har ikke noen kommentarer utover det.

Da Klementsen ble kastet ut en halvtime etter ABC Nyheter snakket med Berg første gang, hadde han noen ytterligere kommentarer likevel.

– Han har uttalt seg om ting han ikke har noe med å uttale seg om. Vi har invitert alle medlemmer hit i dag med visse spilleregler. Blant annet at det er styret og de øverste kandidatene som skal uttale seg i pressen fordi det er de som har satt seg inn i programmet.

– Han uttaler seg uten å være med på den listen, og da blir det brudd på interne spilleregler. Det synes vi er litt dumt.